白居易
会昌春连宴即事
元年寒食日，上巳暮春天。鸡黍三家会，莺花二节连。 ——白居易
光风初澹荡，美景渐暄妍。簪组兰亭上，车舆曲水边。 ——刘禹锡
松声添奏乐，草色助铺筵。雀舫宜闲泛，螺杯任漫传。 ——王起
园蔬香带露，厨柳暗藏烟。丽句轻珠玉，清谈胜管弦。 ——白居易
陌喧金距斗，树动彩绳悬。姹女妆梳艳，游童衣服鲜。 ——刘禹锡
圃香知种蕙，池暖忆开莲。怪石云疑触，夭桃火欲然。 ——王起
正欢唯恐散，虽醉未思眠。啸傲人间世，追随地上仙。 ——白居易
燕来双涎涎，雁去累翩翩。行乐真吾事，寻芳独我先。 ——刘禹锡
滞周惭太史，入洛继先贤。昔恨多分手，今欢谬比肩。 ——王起
病犹陪宴饮，老更奉周旋。望重青云客，情深白首年。 ——白居易
遍尝珍馔后，许入画堂前。舞袖翻红炬，歌鬟插宝蝉。 ——刘禹锡
断金多感激，倚玉贵迁延。说史吞颜注，论诗笑郑笺。 ——王起
松筠寒不变，胶漆冷弥坚。兴伴王寻戴，荣同隗在燕。 ——白居易
掷卢夸使气，刻烛斗成篇。实艺皆三捷，虚名愧六联。 ——刘禹锡
兴阑犹举白，话静每思玄。更说归时好，亭亭月正圆。 ——王起